Document ID: 32012D0136

ROZHODNUTIE KOMISIE
z 29. februára 2012,
ktorým sa zriaďuje infraštruktúra pre spoločné jazykové zdroje a technológiu ako Konzorcium pre európsku výskumnú infraštruktúru (CLARIN ERIC)
[oznámené pod číslom C(2012) 1018]
(2012/136/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
keďže:
(1)
Česká republika, Dánsko, Nemecko, Estónsko, Holandská jazyková únia, Rakúsko a Holandsko požiadali 23. septembra 2011 Komisiu, aby zriadila infraštruktúru pre spoločné jazykové zdroje a technológiu ako Konzorcium pre európsku výskumnú infraštruktúru (ďalej len „CLARIN ERIC“).
(2)
Holandsko predložilo vyhlásenie, ktorým uznáva CLARIN ERIC za medzinárodný orgán v zmysle článku 143 ods. 1 písm. g) a článku 151 ods. 1 písm. b) smernice Rady 2006/112/ES z 28. novembra 2006 o spoločnom systéme dane z pridanej hodnoty (2) a za medzinárodnú organizáciu v zmysle článku 23 ods. 1 druhej zarážky smernice Rady 92/12/EHS z 25. februára 1992 o všeobecných systémoch pre výrobky podliehajúce spotrebnej dani a o vlastníctve, pohybe a monitorovaní takýchto výrobkov (3) od jeho zriadenia.
(3)
Komisia v súlade s článkom 5 ods. 2 nariadenia (ES) č. 723/2009 posúdila žiadosť a dospela k záveru, že spĺňa požiadavky ustanovené v uvedenom nariadení.
(4)
Opatrenia ustanovené v tomto rozhodnutí sú v súlade so stanoviskom výboru zriadeného podľa článku 20 nariadenia (ES) č. 723/2009,
PRIJALA TOTO ROZHODNUTIE:
Článok 1
1. Týmto sa zriaďuje Konzorcium pre európsku výskumnú infraštruktúru pre infraštruktúru pre spoločné jazykové zdroje a technológiu nazvané CLARIN ERIC.
2. Stanovy CLARIN ERIC, ako ich odsúhlasili jeho členovia, sú pripojené k tomuto rozhodnutiu.
Článok 2
Toto rozhodnutie je určené členským štátom.
V Bruseli 29. februára 2012

Labels: 16
5
7
12
18